Pontiac Solstice

Η Pontiac Solstice ήταν ένα σπορ αυτοκίνητο που παρήχθη από την αμερικανική αυτοκινητοβιομηχανία Pontiac από το 2005 έως τα τέλη Ιουλίου του 2009. Επίσης, ήταν ένα από τα τελευταία μοντέλα της Pontiac πριν την οριστική διακοπή της εταιρείας το 2010.

 Εισαγωγή 

Το μοντέλο δημιουργήθηκε με σκοπό να ανταγωνιστεί την επιτυχία του Mazda Miata, που είναι γνωστό ως Mazda MX-5 στην Ευρώπη. Για πρώτη φορά το Solstice παρουσιάστηκε στο Διεθνές Σαλόνι Αυτοκινήτου του Ντιτρόιτ τον Ιανουάριο του 2004, ενώ το roadster Solstice ξεκίνησε την παραγωγή στο Γουίλμινγκτον του Ντέλαγουερ, ξεκινώντας στα μέσα του 2005 για τη σεζόν (model year, έτος μοντέλου) του 2006. Η παραγωγή του Solstice (που σημαίνει Ηλιοστάσιο στα αγγλικά) επρόκειτο να ξεκινήσει πριν από το καλοκαίρι του 2005, αλλά κάποιες καθυστερήσεις λόγω προβλημάτων στο εργοστάσιο του Γουίλμινγκτον μετέθεσαν την έναρξη της παραγωγής στο τέταρτο τρίμηνο του 2005. 

 Χαρακτηριστικά 

Η Pontiac Solstice χρησιμοποίησε την πλατφόρμα της General Motors που είναι γνωστή ως GM Kappa, στην οποία βασίστηκαν επίσης τα Saturn Sky, Opel GT και Daewoo G2X. Και τα τέσσερα μοντέλα παρήχθησαν έως τα τέλη Ιουλίου του 2009.

Το εξωτερικό στυλ της Solstice παραγωγής είναι παρόμοιο με αυτό του πρωτότυπου αυτοκινήτου Pontiac Solstice του 2002, που προηγήθηκε και το προανήγγειλε. Αρχικά ξεκίνησε αποκλειστικά ως κάμπριο, ενώ το νέο hardtop targa top ανακοινώθηκε τον Μάρτιο του 2008 και προστέθηκε στην παλέτα στις αρχές του 2009, πλην όμως μόλις 1.266 αντίτυπα εκδοχής κουπέ κατασκευάστηκαν.

Ήταν το πρώτο διθέσιο μοντέλο της Pontiac από τότε που διακόπηκε η Pontiac Fiero, που είχε παραχθεί από τον Αύγουστο του 1983 έως τον Αύγουστο του 1988. Η βασική τιμή της Pontiac Solstice κατά την εμπορική εισαγωγή της, ήταν στα 19.995 δολάρια με την ισοτιμία του 2005, ενώ η ισχύς αυτής της έκδοσης, που έφερε τον κινητήρα των 2.4 λίτρων I4 (4-κύλινδρος σε σειρά), ήταν 177 hp (132 kW) και η ροπή ήταν 166 lb⋅ft (225 N⋅m).

Η Pontiac Solstice ήταν υποψήφια για το βραβείο North American Car of the Year και το βραβείο Design of the Year από την Ένωση Δημοσιογράφων Αυτοκινήτου του Καναδά (AJAC) για το 2006. Ήταν μια μεγάλη εμπορική επιτυχία για την Pontiac, με 7.000 παραγγελίες τις πρώτες 10 ημέρες διαθεσιμότητας και 6.000 περισσότερες παραγγελίες πριν από τον χειμώνα. Αν και η παραγωγή του πρώτου έτους είχε προγραμματιστεί στα 7.000 αντίτυπα, ο Όμιλος της General Motors εξέφρασε δημόσια απολογία από τους πελάτες για τις καθυστερήσεις και τελικώς κατάφερε στη συνέχεια την αναγκαία αύξηση της παραγωγής προκειμένου να καλυφθεί η ζήτηση, παραδίδοντας 10.000 αντίτυπα έως την 1η Μαρτίου 2006.

 Solstice GXP 

Η κορυφαία έκδοση Solstice GXP εισήχθη επίσημα τον Ιανουάριο του 2006 στο Σαλόνι Αυτοκινήτου του Λος Άντζελες. Όπως και το Opel GT και το Saturn Sky Red Line, τροφοδοτείται από μια υπερτροφοδοτούμενη έκδοση ισχύος 264 hp (194 kW) του δίλιτρου I4 (4-κύλινδρου σε σειρά) κινητήρα Ecotec, ενώ η ροπή ήταν 260 lb⋅ft (353 N⋅m). Με ισχύ 130 hp/λίτρο, είχε την υψηλότερη ειδική ισχύ, σε αναλογία ισχύος ανά λίτρο, σε κινητήρα που κατασκευάστηκε ποτέ από την General Motors. Επίσης, υπήρξε ο πρώτος βενζινοκινητήρας άμεσου ψεκασμού από αμερικανική αυτοκινητοβιομηχανία. Σύμφωνα με το αμερικανικό περιοδικό Car and Driver, η εκδοχή targa GXP κατάφερε επιτάχυνση από 0 σε 60 mph (97 km / h) σε 5,2 δευτερόλεπτα, ενώ η εκδοχή soft top GXP κατάφερε την ίδια επίδοση σε 5,6 δευτερόλεπτα. 

Με τιμή τότε στα 24.000 δολάρια, προσέφερε ABS, σύστημα ελέγχου πρόσφυσης (traction control system), σύστημα ελέγχου ευστάθειας Stabilitrak, διαφορικό αυτόματου κλειδώματος και ζάντες 18 ιντσών στάνταρ. Σε αντίθεση με το βασικό μοντέλο, το GXP προσφέρθηκε επίσης και σε κίτρινη βαφή αμαξώματος.

 Διακοπή 
Παρά την υψηλή εμπορική απήχηση που κατάφερε στο κοινό, το μοντέλο έπεσε θύμα της διακοπής της μάρκας Pontiac στον απόηχο της Μεγάλης Ύφεσης του 2008, η οποία παραλίγο να αποβεί μοιραία για τον συνολικό όμιλο της General Motors, που διασώθηκε μόνο χάρη στη βοήθεια δημόσιων πόρων που διατέθηκαν επειγόντως από την κυβέρνηση Ομπάμα (20 Ιανουαρίου 2009 - 20 Ιανουαρίου 2017). Εκτός από αυτή την οικονομική συνεισφορά (δάνειο), ένα δραστικό σχέδιο εξοικονόμησης χρημάτων και σύσφιξης των ορίων ανάγκασε την GM να «ξεφορτωθεί» επειγόντως τις πιο ασθενικές εμπορικά εταιρείες της. Τα θύματα αυτά, που ο όμιλος της General Motors κατήργησε μέσα στο έτος 2010 προκειμένου να λάβει επειγόντως την κυβερνητική ενίσχυση μέσα στο 2009, ήταν τελικώς η Pontiac, η Hummer και η Saturn. Για την ιστορία, η Oldsmobile είχε την ίδια τύχη τον Απρίλιο του 2004, όταν επίσης καταργήθηκε από την General Motors αλλά πιο σταδιακά, καθώς είχε ανακοινωθεί επίσημα η διακοπή της ήδη από τις 12 Δεκεμβρίου 2000 σε ένα συνέδριο των ανώτατων στελεχών του ομίλου της General Motors.

Η απόφαση διακοπής της Pontiac ελήφθη κυρίως λόγω της ολοένα και μεγαλύτερης απειλής χρεωκοπίας αν η General Motors δεν εκπλήρωνε τις υποσχέσεις που είχε δώσει στο Κογκρέσο, οι οποίες είχαν ημερομηνία λήξης της σχετικής προθεσμίας την 1η Ιουνίου 2009. Τελικώς, στις 27 Απριλίου 2009, η General Motors ανακοίνωσε και επίσημα την κατάργηση της Pontiac μέχρι τα τέλη της σεζόν του 2010, πυροδοτώντας τεράστιο σοκ στους οπαδούς της εταιρείας, αλλά και γενικότερα της αυτοκίνησης.

Στις 27 Απριλίου 2009, αφού η General Motors είχε μόλις ανακοινώσει τη διακοπή της μάρκας Pontiac έως τη λήξη της σεζόν του 2010, ο Διευθύνων Σύμβουλος Fritz Henderson δήλωσε ότι η Solstice δεν θα συνεχιστεί σε άλλη μάρκα του Ομίλου της GM. Αν και σκέφτηκαν τότε να πουλήσουν το εργοστάσιο του Γουίλμινγκτον και τα προϊόντα Solstice / Sky σε μια εξωτερική επιχείρηση, το εργοστάσιο συναρμολόγησης του Wilmington έκλεισε τον Ιούλιο του 2009. Τον Οκτώβριο του 2009, η νέα DeLorean Motor Company εξέφρασε ενδιαφέρον για τη συνέχιση της παραγωγής της Solstice, φτάνοντας στο σημείο να κυκλοφορήσει ακόμα και πρωτότυπες δημιουργίες για το DeLorean Solstice του 2011. Αυτά τα σχέδια εγκαταλείφθηκαν λίγο αργότερα, όταν η Fisker Automotive απέκτησε το Wilmington Assembly όπου είχε παραχθεί η Pontiac Solstice.

 Παραγωγή 

 Παραγωγή 2006 21.273 2007 24.018 2008 15.587 2009 4.826 2010 20 Σύνολο''
| 65.724'''

 Ετήσιες πωλήσεις στις ΗΠΑ 

Οι χρονολογίες δίνονται σε ημερολογιακά έτη και όχι σε σεζόν (model years, έτη μοντέλου).

 Έτος Πωλήσεις στις ΗΠΑ 2005 5.445 2006 19.710 2007 16.779 2008 10.739 2009 5.642 2010 7.409 Σύνολο 65.724

 Αναφορές 

 Βιβλιογραφία 
 The Pontiac Solstice Book. Author Gary Witzenburg. Publisher Lamm-Morada Publishing Co. Inc., Publishing Date 2006.

 Εξωτερικοί σύνδεσμοι 

 2006-2009 Pontiac Solstice review by www.consumerguide.com 

Κατηγορία:Σπορ αυτοκίνητα
Κατηγορία:Αμερικανικά αυτοκίνητα
Solstice